[Foto’s] Triumph se enkelloper - Maroela Media
Die Triumph Street Cup (Foto: Brian Cheyne)
Ek het ŉ sagte plekkie vir die Triumph Bonneville-reeks.
Hulle is nou wel nie die vinnigste of sterkste nie, maar dit is nie waaroor hierdie motorfietse gaan nie. Toe my vrou die eerste keer Triumph se Street Twin-gery het, was sy dadelik beïndruk. Dit is en bly net so ŉ gemaklike fiets om te ry.
Die Bonneville-reeks bestaan uit heelparty modelle. Van die kleinste Street Twin tot by die Thruxton R, Triumph se “café racer”.
Die Street Twin is ŉ baie gewilde model in die Triumph-reeks en nou het hulle ŉ bietjie in die Thruxton se onderdele-mandjie gaan krap en die Street Cup geskep. Die Street-gedeelte in die naam beteken hierdie is die 900 cc-Bonneville. Meganies identies aan die Street Twin hou die ooreenkomste egter op net bokant die enjin.
Die sitplek is afgewerk in ŉ Alcantara-soort materiaal en daar is ŉ verwyderbare dop oor die agterste gedeelte. Dit skep die illusie dat dit ŉ enkelsitplekfiets is. Deur twee skroefies los te draai kan jy die dop afhaal en kan ŉ passasier saamry. Die agterste skokbrekers is so 2 cm gelig en die handvatsels loop skerp afwaarts. Dit gee jou ŉ vooroor houding op die fiets met jou agterstewe effe gelig.
Die spieëls kom van die Thruxton en sit op die punte van die handvatsels. Nie net lyk dit goed nie, dit werk ook goed. Die enkelinstrumentpaneel van die Street Twin is vervang met die dubbele een van die Thruxton. Daar is nou ŉ spoedmeter en ŉ toereteller. Elkeen bevat ook ŉ klein vloeikristaleenheid. Die een in die toereteller gee jou ŉ aanduiding van hoe ver jy nog kan ry met die brandstof in die tenk. Die een op die spoedmeter bevat twee ritmeters, en inligting oor brandstofverbruik.
Die remme bestaan uit enkelskywe voor en agter en beskik oor sluitwering. Ek was aanvanklik bekommerd dat die remme nie sal kan byhou nie, maar hulle het hulle goed van hulle taak gekwyt. Die elektroniese versneller kan vergelyk word met ŉ Britse kelner met ŉ wit servet oor sy arm gedrapeer wat die krag waardig vir jou aangee. Niks meer as wat jy nodig het nie. Die Triumph trek baie glad en ek het op geen stadium gevoel ek kom nog krag kort nie. Ek was egter verras toe die ratte in vyfde opraak – ses is amper standaard op moderne fietse.
Stilering en afwerking is nog ŉ sterkpunt van die Bonneville-reeks. Alles voel solied en goed vervaardig. En in die Cup-baadjie laat hierdie fiets die koppe draai. Daar is twee verfopsies: geel-en-silwer of swart-en-silwer.
As jy in die mark is vir hierdie soort fiets, maar die Thruxton is buite jou begroting, kyk gerus na die Street Cup. Gaan ry hom, dan sal jy verstaan waar my sagte plekkie vandaan kom.
Enjingrootte 900 cc
Maksimum kraglewering 54 kw / 40,5 pk
Prys R134 500
n Uiters lelike fiets. Vergelyk dit met die Kawasaki z900. 54 kw teenoor 92kw. vir dieselfde prys!
Pietman, smaak verskil, maar hier moet ek saam met jou stem.
My eerste reaksie was hoeveel Truimph betaal het vir die artikel, toe lees ek die die krag lewering toe wonder ek hoe lank gelede hierdie artikel geskryf is, en toe sien ek die prys, en besef dit is ‘n vars artikel!